Nú getur hver dæmt fyrir sig hvaðan sá skáldskapur kemur sem oddvitar meirihluta vísa í . Reyndar hef ég fengið talsvert af spurningum frá íbúum sveitarfélagsins í kjölfar fyrirspurna minna , m.a. nokkrar sem ég hef því miður ekki svör við . En það er mér ljúft og skilt að koma þeim til meirihluta hér með : Geta aðrir veitingahúsaeigendur sveitarfélagsins fengið starfsmenn á launum hjá sveitarfélaginu til þess að þjóna til borðs líkt og Sýndarveruleiki ehf. ? Geta önnur fyrirtæki sem koma með ný störf og þekkingu til sveitarfélagsins fengið húsnæði hjá sveitarfélaginu endurgert og aðlagað að sínum þörfum á kostnað sveitarfélagsins leigulaust í 15 ár og greitt hálfa leigu næstu 15 ár eftir það ? Á hvaða forsendum er samningur Sýndarveruleika ehf. og sveitarfélagsins að hluta til bundinn trúnaði ? Er eðlilegt að það sé leynd yfir opinberum fjármunum ? Hvað er á bak við þessar 70 milljónir króna við kostnað verksins sem skilgreint er sem “ önnur vörukaup ” án frekari skýringa ? Oddviti meirihluta sjálfstæðismanna vék af fundi byggðarráðs þann 4. september síðastliðinn þegar meirihluti samþykkti viðauka við fjárhagsáætlun vegna Aðalgötu 21 . Hvers vegna hafði hann aldrei fyrr vikið af fundi við samþykktir fyrri viðauka vegna þessa verks , verandi framkvæmdarstjóri fyrirtækis sem fær greiðslur vegna framkvæmda við Aðalgötu 21 ? Lögbundnar skyldur sveitarfélaga eða hundruðir milljóna í samning við einkafyrirtæki ? Til að svara spurningunni þyrfti ég auk þess að vita rekstrarforsendur Sýndarveruleika , en við þeirri spurningu fékk ég ekki svar í fyrirspurnum mínum . Það að meirihluti geri samning við einkafyrirtæki , samning sem að hluta til er bundinn trúnaði , samning þar sem hundruðir milljóna af fjármunum sveitarfélagsins eru lagðar að veði , er að mínu mati ekki hugrekki eins og haldið er fram af oddvitum meirihluta . Þvert á móti er það brot á trúnaði við íbúana að halda upplýsingum frá þeim . Það eru íbúar sveitarfélagsins sem raunverulega greiða kostnað vegna samningsins við Sýndarveruleika ehf. en fengu ekkert val um það þar sem meirihluti féllst ekki á íbúakosningu eins og minnihluti óskaði eftir . Íbúar Sveitarfélagsins Skagafjarðar eiga skýlausan rétt bæði á ábyrgri og gagnsærri stjórnsýslu sem og íbúalýðræði í stórum ákvörðunum líkt og þessari . Álfhildur LeifsdóttirSveitarstjórnarmaður Vinstri grænna og óháðra